
# ВЪВЕДЕНИЕ

В Регламент (ЕС, Евратом) № 1141/2014 относно статута и финансирането на европейските политически партии и на европейските политически фондации[[1]](#footnote-1) (наричан по-нататък „Регламентът за европейските политически партии“) се определят условията, уреждащи статута и финансирането на политическите партии и фондации на европейско равнище. Съгласно този регламент европейските политически партии и фондации, които отговарят на определени условия, могат да станат европейски правни субекти, като се регистрират на европейско равнище, и да получат по този начин достъп до европейска финансова подкрепа. Едно от тези условия е те да зачитат в програмата и дейностите си посочените в член 2 от Договора за Европейския съюз ценности, на които се основава Съюзът: зачитане на човешкото достойнство, свободата, демокрацията, равенството, правовата държава, както и зачитане на правата на човека, включително правата на лицата, които принадлежат към малцинства. Създаден бе независим Орган за европейските политически партии и фондации (наричан по-нататък „Органът“), натоварен с регистрирането, наблюдението и при необходимост налагането на санкции на европейските политически партии и фондации, включително разглеждането на случаи, при които има твърдения, че тези субекти не зачитат посочените основни европейски ценности.

Регламентът относно европейските политически партии бе приет на 22 октомври 2014 г. и влезе в сила на двадесетия ден след публикуването си в *Официален вестник на Европейския съюз*, т.е. на 24 ноември 2014 г. Повечето от неговите разпоредби се прилагат от 1 януари 2017 г. Същевременно бе поискано Комисията да приеме делегирани актове по член 7, параграф 2 и член 8, параграф 3, буква а) не по-късно от 1 юли 2015 г.

# ПРАВНО ОСНОВАНИЕ

Изискването за изготвяне на настоящия доклад е определено в член 36, параграф 2 от Регламента за европейските политически партии. Съгласно тази разпоредба правомощието да приема делегирани актове се предоставя на Комисията за срок от пет години, считано от 24 ноември 2014 г., като тя трябва да изготви доклад относно делегираните правомощия не по-късно от девет месеца преди изтичането на петгодишния срок, т.е. преди 24 февруари 2019 г. В същия член е посочено, че делегирането на правомощия се продължава мълчаливо за срокове със същата продължителност, освен ако Европейският парламент или Съветът се противопоставят на това продължаване не по-късно от три месеца преди изтичането на съответния срок.

# УПРАЖНЯВАНЕ НА ДЕЛЕГИРАНЕТО

Съгласно Регламента за европейските политически партии на Комисията се предоставя правомощието да приема делегирани актове с цел:

* 1. да се осигури правилното функциониране на регистъра на европейските политически партии и фондации по отношение на (вж. член 7, параграф 2 от Регламента за европейските политически партии):
		1. информацията и съпътстващата документация, съхранявани от Органа, за които регистърът трябва да бъде компетентното място за съхранение (включително устава, всякакви други документи, представени като част от дадено заявление за регистрация, всякакви документи, получени от държавата членка, в която се намира седалището, и информацията относно самоличността на лицата, които са членове на органи или заемат постове, във връзка с които са им предоставени правомощия за административно, финансово и правно представителство);
		2. материалите, чиято законност регистърът трябва да е компетентен да удостоверява съгласно установеното от Органа;
	2. да се установят допълнителна информация или подкрепящи документи, необходими на Органа, за да може да изпълнява пълноценно своите отговорности във връзка с функционирането на регистъра на европейските политически партии и фондации (вж. член 8, параграф 3, буква а) от Регламента за европейските политически партии);
	3. да се измени стандартната декларация в приложението към Регламента за европейските политически партии по отношение на данните, които следва да бъдат попълнени от заявителя, когато това е необходимо, за да се осигури наличието на достатъчна информация по отношение на подписващото лице, неговия мандат и съответната европейска политическа партия или фондация, която подписващото лице е упълномощено да представлява (вж. член 8, параграф 3, буква б) от Регламента за европейските политически партии).

Комисията прие един делегиран акт на основание на горепосочените член 7, параграф 2 и член 8, параграф 3, буква а), а именно Делегиран регламент (ЕС, Евратом) 2015/2401 на Комисията от 2 октомври 2015 г. относно съдържанието и функционирането на регистъра на европейските политически партии и фондации[[2]](#footnote-2).

Упражняването на това правомощие бе от съществено значение, за да се уточни каква информация и какви допълнителни и подкрепящи документи трябва да се съхраняват в регистъра.

## ДЕЛЕГИРАН АКТ ЗА ДОПЪЛВАНЕ НА РЕГЛАМЕНТА ЗА ЕВРОПЕЙСКИТЕ ПОЛИТИЧЕСКИ ПАРТИИ

Съгласно член 7, параграф 1 от Регламента за европейските политически партии Органът създава и управлява регистър на европейските политически партии и фондации (наричан по-нататък „регистърът“). В регистъра се съхраняват данните и документите, представени заедно със заявленията за регистрация като европейска политическа партия или европейска политическа фондация, както и всички последващи данни и документи, представени от европейска политическа партия или фондация съгласно Регламента за европейските политически партии.

Делегиран регламент (ЕС, Евратом) 2015/2401 бе приет на основание на член 7, параграф 2 и член 8, параграф 3, буква а) от Регламента за европейските политически партии. В него се определят документите, които се предоставят от европейските политически партии и фондации в регистъра, като например уставът, стандартната декларация, приложена към Регламента за европейските политически партии, подробно описание на финансовата, управленската и ръководната структура и декларации от държавите членки, удостоверяващи, че заявителят е спазил всички съответни национални изисквания (когато се изискват). В този делегиран регламент се уточнява и информацията, която трябва да бъде редовно актуализирана в регистъра, като например видът на образуванието, регистрационният номер, пълното наименование, съкращението и логото, държавата членка, в която е седалището на европейската политическа партия или фондация, адресът на седалището, датата на регистрация и др.

Делегиран регламент (ЕС, Евратом) 2015/2401 бе приет на 2 октомври 2015 г. и бе нотифициран на Европейския парламент и Съвета. Те не представиха възражение срещу него в двумесечния срок, предвиден в член 36, параграф 5 от Регламента за европейските политически партии. Нито една от институциите не поиска удължаване на този двумесечен срок с още два месеца в съответствие със същата разпоредба.

След изтичането на двумесечния срок Делегиран регламент (ЕС, Евратом) 2015/2401 бе публикуван в *Официален вестник на Европейския съюз*[[3]](#footnote-3) и влезе в сила на 8 януари 2016 г.

Досега Комисията не е приемала делегирани актове съгласно член 8, параграф 3, буква б) от Регламента за европейските политически партии, за да измени стандартната официална декларация в приложението към него, тъй като тя продължава да е актуална и е необходимо да се натрупа повече опит с прилагането на Регламента, за да се прецени дали е нужно да бъде изменена.

# ЗАКЛЮЧЕНИЕ

Комисията е упражнила делегираните правомощия, които са ѝ предоставени съгласно член 7, параграф 2 и член 8, параграф 3, буква а) от Регламента за европейските политически партии. Тя счита, че е необходимо тези правомощия да бъдат продължени, за да може в бъдеще да измени или да уточни допълнително информацията и подкрепящите документи, които трябва да се съхраняват в регистъра на европейските политически партии и фондации.

Според Комисията делегираните правомощия, които са ѝ предоставени съгласно член 8, параграф 3, буква б) от Регламента за европейските политически партии, са необходими с цел изменение на стандартната декларация в приложението. Трябва да се натрупа повече опит с прилагането на Регламента за европейските политически партии, за да може да се оцени нуждата от такива мерки.

С настоящия доклад Комисията изпълнява задължението си за докладване съгласно член 36, параграф 2 от Регламента за европейските политически партии. Европейският парламент и Съветът се приканват да вземат под внимание този доклад.

1. OВ L 317, 4.11.2014 г., стр. 1. [↑](#footnote-ref-1)
2. OВ L 333, 19.12.2015 г., стр. 50. [↑](#footnote-ref-2)
3. Делегиран регламент (ЕС, Евратом) 2015/2401 бе публикуван в *Официален вестник на Европейския съюз* на 19 декември 2015 г. [↑](#footnote-ref-3)